কুতুবদিয়ায় ফারইস্ট লাইফ ইন্সুরেন্সের সার্বজনিন বীমা বিভাগে চরম ভোগান্তির শিকার হচ্ছে গ্রাহকরা। একক বিভাগে কর্মকর্তা-কর্মচারি থাকলেও সার্বজনিন বিভাগে কোন স্টাফ নেই। ফলে অন্তত একহাজার গ্রাহকদের জন্য সার্বজনিন এখন সর্বজ্বালায় পরিণত হওয়ায় তাদের মাসিক কিস্তি জমা দানে দুর্ভোগের শিকার হতে হচ্ছে। সরেজমিন ওই শাখায় গেলে সার্বজনিন বিভাগে কোন কমচারি নেই। একক বিভাগের ক্যাশিয়ার সার্বজনিন বিভাগের কিস্তি নেয়ার দায়িত্ব থাকলেও রিসিভ বই (পিআর) না থাকায় গ্রাহকরা ফিরে যাচ্ছেন টাকা জমা না করেই। তারা জানান, কয়েক দফা অফিসে এসেও তারা ফিরে গেছেন। দীর্ঘ দিন ধরে প্রতি মাসেই এ ভোগান্তি হচ্ছে। একক শাখার ক্যাশিয়ার আব্দুল মালেক বলেন, তিনি একক শাখার দায়িত্বে থাকলেও সার্বজনিন বিভাগের গ্রাহকদের মাসিক কিস্তি জমা নিয়ে থাকেন। তবে জেলা অফিস থেকে পর্যাপ্ত রিসিভ বই না পাওয়ায় তিনি ওই বিভাগের গ্রাহকদের অর্থ নিয়মিত জমা করতে পারছেননা। গত দু’সপ্তাহ ধরে সার্বজনিন বিভাগে রিসিভ বই নেই।